སྒང་སྟེང་སྤྲུལ་སྐུ་སྐུ་ཕྲེང་དང་པ་རྒྱལ་སྲས་པདྨ་འཕྲིན་ལས་མཆོག་བུམ་ཐང་ཆལ་གྱི་གཞོང་ཟེར་བའི་གཡུས་ཚན་དེ་ནང་ཡབ་རྒྱལ་བ་ལྷ་ནང་པའི་གདུང་བརྒྱུད་ལས་བྱོན་མི་རྟ་མགྲིན་གྱི་སྤྲུལ་པ་རིག་འཛིན་པདྨ་གླིང་པའི་སྲས་ཟླ་བ་རྒྱལ་མཚན་དང་ཡུམ་ཆོས་འཁོར་དཔོན་པོའི་སྲསམོ་བུ་ཁྲིད་གཉིས་ཀྱི་སྲས་ལུ་རབ་བྱུང་དགུ་པའི་ཤིང་ཕོ་བྱི་ལོའམ་སྤྱི་ལོ་༡༥༦༤ལུ་ངོ་མཚར་བའི་ལྟས་དུ་མ་དང་བཅས་སྐུ་འཁྲུངས་ནུག།མཁན་ཆེན་ཚུལ་ཁྲིམས་དཔལ་འབྱོར་གྱི་སྐུ་སྐྱེ་འཁྲུལ་མེད་ཨིན་པའི་རྟགས་མཚན་ལུ་སྨིན་མཚམས་ལུ་སྨྲེ་བ་དཀརཔོ་དང་གསང་ཆབ་ལས་གླ་རྩིའི་གྲི་བསྣམས་ཤིང་སྐུ་སྨད་ལུ་སྟག་ཤམ་གྱི་རི་མོ་གསལ་ཏོག་ཏོ་དང་དཔྱལ་བའི་སྦུག་ལུ་ཉི་ཟླའི་སྣང་བ་ཤིན་ཏུ་གསལ་བ་ཚུ་ཡོད་པའི་ཁར་སྐུ་ན་ཕྲ་བའི་བསྒངལས་སྐུ་སྐྱེ་དྲན་ཞིང་སྔོན་གྱི་ལོ་རྒྱུས་གེ་ར་འཁྲུལ་མེད་དུ་གསུངསམ་ལས་བརྟེན་ཏེ་ཡབ་ཐུགས་སྲས་ཟླ་བ་རྒྱལ་མཚན་མཆོག་གིས་ཡང་ཕ་པདྨ་གླིང་པའི་གདུལ་བྱ་འཕྲིན་ལས་ཀྱི་བདག་པོ་ཁོ་གིས་མཛད་ནི་ཨིནམ་ལས་མཚན་ཡང་པདྨ་འཕྲིན་ལས་ཟེར་གསོལ་གནང་ནུག།